**Тропарь воскресный, глас 7:**
**Р**азрушил еси Крестом Твоим смерть, / отверзл еси разбойнику рай, / мироносицам плач преложил еси, / и апостолом проповедати повелел еси, / яко воскресл еси, Христе Боже, / даруяй мирови // велию милость.

**Богородичен
Я**ко нашего воскресения сокровище,/ на Тя надеющияся, Всепетая,/ от рова и глубины прегрешений возведи;/ Ты бо повинныя греху спасла еси,/ рождши Спасение наше; / яже прежде рождества Дева, и в рождестве Дева,// и по рождестве паки пребываеши Дева.

**Кондак
Н**е ктому держава смертная / возможет держати человеки: / Христос бо сниде, сокрушая и разоряя силы ея; / связуемь бывает ад, / пророцы согласно радуются,/ предста, глаголюще, Спас сущим в вере:// изыдите, вернии, в воскресение.

**Преображению Господню, глас 4:**
**П**реобразился еси на горе, Христе Боже, / показавый учеником Твоим славу Твою, / якоже можаху: / да возсияет и нам грешным / свет Твой присносущный, / молитвами Богородицы, // Светодавче, слава Тебе.

**Кондак, глас 7:
Н**а горе преобразился еси,/ и якоже вмещаху ученицы Твои/ славу Твою, Христе Боже, видеша:/ да егда Тя узрят распинаема,/ страдание убо уразумеют вольное,/ мирови же проповедят, // яко Ты еси воистинну Отчее сияние.

**Григорию V, патриарху Константинопольскому, глас 7:**

**С**вятителю и мучениче Григорие, / за люди твоя душу положивый / и в светоносный день Христова Воскресения пострадавый, / молися Страдавшему за ны и Воскресшему / Церковь Православную незыблему всегда хранити, / пастве же твоей и Русстей земле, святыя мощи твоя с любовию лета многа хранившей, // даровати мир и велию милость.

**Макарию, диакону Печерскому, в Дальних пещерах, глас 7:**

**О**т юности Христа усердие возлюбив, / вдался еси Тому весь, / яко непорочная жертва, / и, иго Его благое на себе взем, / работал в нем, всечестне Макарие, спешне, / темже убо молим тя: // молися о душах наших.

**Ксении Петербургской, блж., глас 7:**
**Н**ищету Христову возлюбивши, / безсмертныя трапезы ныне наслаждаешися, / безумием мнимым безумие мира обличивши, / смирением крестным силу Божию восприяла еси. / Сего ради дар чудодейственныя помощи стяжавшая, / Ксение блаженная, моли Христа Бога // избавитися нам от всякаго зла покаянием.